CELEX: 32017R1262
Language: fi
Date: 2017-07-12 00:00:00
Title: Komission asetus (EU) 2017/1262, annettu 12 päivänä heinäkuuta 2017, asetuksen (EU) N:o 142/2011 muuttamisesta siltä osin kuin on kyse tuotantoeläimistä saatavan lannan käyttämisestä polttolaitoksissa polttoaineena (ETA:n kannalta merkityksellinen teksti. )

13.7.2017   
            
            
               FI
            
            
               Euroopan unionin virallinen lehti
            
            
               L 182/34
            
         KOMISSION ASETUS (EU) 2017/1262,
   annettu 12 päivänä heinäkuuta 2017,
   asetuksen (EU) N:o 142/2011 muuttamisesta siltä osin kuin on kyse tuotantoeläimistä saatavan lannan käyttämisestä polttolaitoksissa polttoaineena
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon muiden kuin ihmisravinnoksi tarkoitettujen eläimistä saatavien sivutuotteiden ja niistä johdettujen tuotteiden terveyssäännöistä sekä asetuksen (EY) N:o 1774/2002 kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1069/2009 (1) (sivutuoteasetus) ja erityisesti sen 15 artiklan 1 kohdan e alakohdan ja 27 artiklan i alakohdan,
   sekä katsoo seuraavaa:
   
               (1)
            
            
               Komission asetuksessa (EU) N:o 142/2011 (2) vahvistetaan säännöt asetuksen (EY) N:o 1069/2009 panemiseksi täytäntöön, mukaan luettuina parametrit eläimistä saatavien sivutuotteiden hävittämistä sekä eläimistä saatavien sivutuotteiden turvallista käsittelyä varten ja niiden muuntamiseksi tai käsittelemiseksi niistä johdetuiksi tuotteiksi.
            
         
               (2)
            
            
               Asetuksen (EY) N:o 1069/2009 mukaisesti asetuksen (EU) N:o 142/2011 liitteessä I olevassa 41 kohdassa määritelty palaminen on yksi eläimistä saatavien sivutuotteiden, lanta mukaan luettuna, hävittämiseksi käytettävistä menettelyistä.
            
         
               (3)
            
            
               Asetuksen (EU) N:o 142/2011 6 artiklassa säädetään säännöt eläimistä saatavia sivutuotteita polttoaineena käyttävien polttolaitosten hyväksymistä varten. Sen 8 kohtaa olisi muutettava, jotta otettaisiin huomioon minkä tahansa tuotantoeläinten lannan käyttö polttoaineena.
            
         
               (4)
            
            
               Tuotantoeläinten lanta voi olla kestävä polttoaineen lähde, edellyttäen että palamisprosessi täyttää erityiset vaatimukset, joilla pyritään tehokkaasti vähentämään lannan käytöstä polttoaineena eläinten ja ihmisten terveydelle ja ympäristölle aiheutuvia haitallisia vaikutuksia. Asetuksella (EU) N:o 592/2014 (3) otettiin käyttöön vaatimukset siipikarjan lannan käytöstä polttoaineena polttolaitoksissa. Siinä asetetaan yleiset vaatimukset laitoksille, jotka käyttävät eläimistä saatavia sivutuotteita tai niistä johdettuja tuotteita polttoaineena, ja erityiset vaatimukset polttoaineen tyypille ja polttoainelaitoksen tyypille. Myös muiden tuotantoeläinten kuin siipikarjan lantaa voidaan nyt käyttää polttoaineena polttolaitoksissa, joiden nimellinen kokonaislämpöteho on enintään 50 MW, niiden samojen edellytysten mukaisesti, joita sovelletaan siipikarjan lannan polttamiseen, mukaan luettuina päästöjen raja-arvot ja valvontavaatimukset.
            
         
               (5)
            
            
               Tuotantoeläinten lantaa polttoaineena käyttävien polttolaitosten toiminnanharjoittajien olisi toteutettava tarvittavat hygieniatoimenpiteet estääkseen mahdollisten taudinaiheuttajien leviämisen. Tältä osin näiden laitosten olisi täytettävä eläimistä saatavien sivutuotteiden ja niistä johdettujen tuotteiden käyttöä polttoaineena koskevat yleiset vaatimukset, jotka vahvistetaan asetuksen (EU) N:o 142/2011 liitteessä III olevassa IV luvussa, ja tässä asetuksessa vahvistettavat laitosten ja polttamiseen käytettävien polttoaineiden tyyppiä koskevat erityiset vaatimukset.
            
         
               (6)
            
            
               Kasvinsyöjien lannan polttamisesta aiheutuu sen koostumuksen vuoksi suuremmat hiukkaspäästöt kuin siipikarjan lannan polttamisesta. Tämän ongelman ratkaisemiseksi tässä asetuksessa olisi säädettävä joustavammista hiukkaspäästöjen raja-arvoista erittäin pienille polttolaitoksille, jotta olisi mahdollista hävittää lantaa, jota ei muuten voitaisi hävittää polttoaineena.
            
         
               (7)
            
            
               Tässä asetuksessa olisi samaten annettava toimivaltaisille viranomaisille mahdollisuus myöntää toiminnassa oleville polttolaitoksille siirtymäkausi kaasun lämpötilan valvottua nostamista koskevien vaatimusten täyttämiseksi, edellyttäen että kyseiset päästöt eivät vaaranna ihmisten ja eläinten terveyttä tai ympäristöä. Eläimistä saatavia sivutuotteita koskevalla lainsäädännöllä ei estetä jäsenvaltioita soveltamasta ympäristölainsäädännössä asetettuja päästöjen raja-arvojen laskentasääntöjä, kun tuotantoeläinten lantaa poltetaan yhdessä muiden polttoaineiden tai jätteen kanssa.
            
         
               (8)
            
            
               Asetuksen (EU) N:o 142/2011 liitteessä XVI vahvistetaan virallista valvontaa koskevia erityisvaatimuksia. Sen jälkeen, kun tällä asetuksella on otettu käyttöön tuotantoeläinten lannan polttamista polttoaineena koskevat vaatimukset, kyseisiä erityisvaatimuksia olisi sovellettava myös tähän prosessiin.
            
         
               (9)
            
            
               Asetuksen (EU) N:o 142/2011 liitteitä III ja XVI olisi tämän vuoksi muutettava.
            
         
               (10)
            
            
               Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   Korvataan asetuksen (EU) N:o 142/2011 6 artiklan 8 kohta seuraavasti:
   
      ”8.   Kun tuotantoeläinten lantaa käytetään polttoaineena liitteessä III olevassa V luvussa vahvistetulla tavalla, tämän artiklan 7 kohdassa tarkoitettujen sääntöjen lisäksi sovelletaan seuraavia sääntöjä:
      
                  a)
               
               
                  hyväksyntähakemuksessa, jonka toiminnanharjoittaja esittää toimivaltaiselle viranomaiselle asetuksen (EY) N:o 1069/2009 24 artiklan 1 kohdan d alakohdan mukaisesti, on oltava jäsenvaltion toimivaltaisen viranomaisen varmentama tai jäsenvaltion toimivaltaisten viranomaisten hyväksymän ammattialajärjestön varmentama todiste siitä, että polttolaitos, jossa tuotantoeläinten lantaa käytetään polttoaineena, täyttää täysin tämän asetuksen liitteessä III olevan V luvun B jakson 3, 4 ja 5 kohdassa vahvistetut vaatimukset, sanotun kuitenkaan rajoittamatta jäsenvaltion toimivaltaisten viranomaisten mahdollisuutta myöntää poikkeusta tiettyjen säännösten noudattamisesta liitteessä III olevan V luvun C jakson 4 kohdan mukaisesti;
               
            
                  b)
               
               
                  asetuksen (EY) N:o 1069/2009 44 artiklassa säädetty hyväksymismenettely voidaan saattaa loppuun vasta kun toimivaltainen viranomainen tai toimivaltaisen viranomaisen hyväksymä ammattialajärjestö on tehnyt vähintään kaksi peräkkäistä tarkastusta, joista yksi on ennalta ilmoittamaton, mukaan luettuina tarvittavat lämpötila- ja päästömittaukset, polttolaitoksen kuuden ensimmäisen toimintakuukauden aikana. Sen jälkeen kun kyseisten tarkastusten tulokset osoittavat, että tämän asetuksen liitteessä III olevan V luvun B jakson 3, 4 ja 5 kohdassa ja tarvittaessa liitteessä III olevan V luvun C jakson 4 kohdassa vahvistetut vaatimukset täyttyvät, voidaan myöntää täydellinen hyväksyntä.”
               
            
   2 artikla
   Muutetaan asetuksen (EU) N:o 142/2011 liitteet III ja XVI tämän asetuksen liitteen mukaisesti.
   3 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 12 päivänä heinäkuuta 2017.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 300, 14.11.2009, s. 1.
   
      (2)  Komission asetus (EU) N:o 142/2011, annettu 25 päivänä helmikuuta 2011, muiden kuin ihmisravinnoksi tarkoitettujen eläimistä saatavien sivutuotteiden ja niistä johdettujen tuotteiden terveyssäännöistä annetun Euroopan parlamentin ja neuvoston asetuksen (EY) N:o 1069/2009 täytäntöönpanosta sekä neuvoston direktiivin 97/78/EY täytäntöönpanosta tiettyjen näytteiden ja tuotteiden osalta, jotka vapautetaan kyseisen direktiivin mukaisista eläinlääkärintarkastuksista rajatarkastusasemilla (EUVL L 54, 26.2.2011, s. 1).
   
      (3)  Komission asetus (EU) N:o 592/2014, annettu 3 päivänä kesäkuuta 2014, asetuksen (EU) N:o 142/2011 muuttamisesta eläimistä saatavien sivutuotteiden ja niistä johdettujen tuotteiden polttolaitoksissa polttoaineena käytön osalta (EUVL L 165, 4.6.2014, s. 33).
   
      LIITE
      Muutetaan asetuksen (EU) N:o 142/2011 liitteet III ja XVI seuraavasti:
      
                  1)
               
               
                  Lisätään liitteessä III olevaan V lukuun C jakso seuraavasti:
                  ”C.   Polttolaitokset, joissa käytetään polttoaineena muuta tuotantoeläinten lantaa kuin B jaksossa tarkoitettua siipikarjan lantaa
                  
                  1.   Laitostyyppi:
                  Polttolaitos, jonka nimellinen kokonaislämpöteho on enintään 50 MW.
                  2.   Lähtöaineet:
                  Yksinomaan muu tuotantoeläinten lanta kuin B jaksossa tarkoitettu siipikarjan lanta, joka on tarkoitus käyttää polttoaineena 3 kohdassa esitettyjen vaatimusten mukaisesti.
                  Muiden eläimistä saatavien sivutuotteiden tai niistä johdettujen tuotteiden käyttö polttoaineena 1 kohdassa tarkoitetuissa polttolaitoksissa ei ole sallittua. Muu tuotantoeläinten lanta kuin B jaksossa tarkoitettu siipikarjan lanta, joka on tuotettu tilan ulkopuolella, ei saisi joutua kosketuksiin tuotantoeläinten kanssa.
                  3.   Menetelmät:
                  Polttolaitosten, joissa käytetään polttoaineena muuta tuotantoeläinten lantaa kuin B jaksossa tarkoitettua siipikarjan lantaa, on täytettävä B jakson 3, 4 ja 5 kohdassa vahvistetut vaatimukset.
                  4.   Poikkeus ja siirtymäkausi:
                  Ympäristöasioista vastaava jäsenvaltion toimivaltainen viranomainen voi
                  
                              a)
                           
                           
                              B jakson 3 kohdan b alakohdan ii alakohdasta poiketen myöntää 2 päivänä elokuuta 2017 toiminnassa oleville polttolaitoksille enintään 6 vuotta lisäaikaa tämän asetuksen liitteessä III olevan IV luvun 2 jakson 2 kohdan ensimmäisen alakohdan noudattamiseksi.
                           
                        
                              b)
                           
                           
                              B jakson 4 kohdasta poiketen sallia enintään 50 mg/m3 hiukkaspäästöt, edellyttäen että polttolaitosten nimellinen kokonaislämpöteho on enintään 5 MW.
                           
                        
                              c)
                           
                           
                              B jakson 3 kohdan b alakohdan i alakohdasta poiketen sallia hevosen lannan käsin tapahtuvan asettamisen polttokammioon, kun nimellinen kokonaislämpöteho on enintään 0,5 MW.”
                           
                        
            
                  2)
               
               
                  Korvataan liitteessä XVI oleva III luvun 12 jakso seuraavasti:
                  
                     
                        ”12 jakso
                     
                  
                  
                     Eläimistä saatavien sivutuotteiden polttamiseen hyväksyttyjen laitosten viralliset tarkastukset
                  
                  Toimivaltaisen viranomaisen on tehtävä asiakirjatarkastuksia 6 artiklan 7 ja 8 kohdassa tarkoitettujen menettelyjen mukaisesti liitteessä III olevassa V luvussa tarkoitetuissa hyväksytyissä laitoksissa.”